Title: Návrh na predloženie materiálu do vlády SR – mimo plánu (iniciatívny materiál)
Author: valachov
Last saved by: mazancova
Company: Ministerstvo školstva

Informácia o zmene zoznamu veľkých projektov pre operačný program Životné prostredie

Informáciu o zmene zoznamu veľkých projektov pre operačný program Životné prostredie (ďalej len OP ŽP) predkladá Ministerstvo životného prostredia Slovenskej republiky (ďalej len MŽP SR) na rokovanie vlády Slovenskej republiky (ďalej len vlády SR) v súlade s § 19 ods. 3	 zákona č. 528/2008 Z. z. o pomoci a podpore poskytovanej z fondov Európskeho spoločenstva (ďalej len ES) z dňa 4. novembra 2008.  

Zákon č. 528/2008 Z. z. stanovuje, že každú zmenu zoznamu veľkých projektov OP ŽP, ktorý vedie MŽP SR ako riadiaci orgán pre OP ŽP, musí schváliť monitorovací výbor pre OP ŽP a následne je o každej zmene zoznamu veľkých projektov  informovaná vláda SR. 

Veľké projekty definuje článok 39 Nariadenia Rady (ES) č. 1083/2006 z 11. júla 2006 ako výdavky na operáciu pozostávajúcu zo série prác, činností alebo služieb určených na samostatné dosiahnutie nerozdeliteľnej úlohy presného hospodárskeho alebo technického charakteru, ktorá má jasne určené ciele a ktorej celkové náklady prevyšujú sumu 25 miliónov EUR v prípade životného prostredia. Rozhodnutie o poskytnutí finančného príspevku k veľkým projektom prijíma Európska komisia (ďalej len EK).

Zoznam veľkých projektov pre OP ŽP pre programové obdobie 2007-2013 tvorí prílohu č.1 OP ŽP, ktorý bol schválený vládou SR dňa 6. 12. 2006 uznesením vlády SR č. 1015/2006 a následne EK dňa 8. 11. 2007. Tento zoznam je indikatívny a zaradenie projektu do zoznamu neznamená automaticky jeho schválenie.

Zoznam veľkých projektov, tak ako tvorí prílohu č.1 OP ŽP má nasledovnú podobu:
Orientačný zoznam veľkých projektov – projekty nad 25 MEUR
Konečný príjemca | Projekt
Bratislavská vodárenská spoločnosť, a.s. | Podunajsko - odkanalizovanie podunajskej časti bratislavského regiónu
Oravská vodárenská spoločnosť, a.s. | Zásobovanie vodou a odkanalizovanie Biela Orava, 2. etapa
Podtatranská vodárenská spoločnosť, a.s. | Spišský a tatranský región - vodovody a kanalizácie
Severoslovenské vodárne a kanalizácie, a.s. | Zásobovanie vodou, odkanalizovanie a čistenie odpadových vôd regiónu Stredné Kysuce
Slovenský vodohospodársky podnik, š.p. | Banská Bystrica - protipovodňové opatrenia
Stredoslovenská vodárenská spoločnosť, a.s. | Novohrad - zásobovanie pitnou vodou regiónu
Stredoslovenská vodárenská spoločnosť, a.s. | Prievidza - sústava na odkanalizovanie a čistenie odpadových vôd
Trenčianske vodárne a kanalizácie a.s. | Ochrana vodných zdrojov trenčianskeho regiónu - odkanalizovaním a čistením odpadových vôd
Trenčianske vodárne a kanalizácie a.s. | Intenzifikácia ČOV a kanalizácia trenčianskeho regiónu
Trnavská vodárenská spoločnosť, a.s. | Trnava a Piešťany - Dobudovanie kanalizačného systému
Východoslovenská vodárenská spoločnosť, a.s. | Starina - úpravňa vody a zdvojenie prívodného potrubia
Východoslovenská vodárenská spoločnosť, a.s. | Južný Zemplín - zásobovanie pitnou vodou, odkanalizovanie a čistenie odpadových vôd

Paragraf 19, odsek 4 zákona č. 528/2008 o pomoci a podpore poskytovanej z fondov ES z dňa 4. novembra 2008 ukladá, že „pred predložením žiadosti predkladá žiadateľ na schválenie projektový zámer veľkého projektu. Po schválení projektového zámeru je veľký projekt zaradený do zoznamu veľkých projektov“.

Projektový zámer veľkého projektu (ďalej len PZ VP) slúži ako základný registračný dokument a dokument pre prvotné posudzovanie veľkého projektu. PZ VZ definuje základné ciele projektu s uvedením stručného technického popisu, súladu s národnými pravidlami a politikami ES a s uvedením odhadovaných celkových investičných nákladov. PZ VP je odborne hodnotený  a slúži ako podkladový materiál pre výber návrhov projektov výberovou komisiou. 

MŽP SR ako riadiaci orgán pre OP ŽP zverejnil dňa 17. 7. 2008 Oznamy o predkladaní projektových zámerov veľkých projektov k nasledovným prioritným osiam (operačným cieľom): 
o	prioritná os 1 Integrovaná ochrana a racionálne využívanie vôd 
o	operačný cieľ 1.1 Zásobovanie obyvateľstva pitnou vodou z verejných vodovodov
o	operačný cieľ 1.2 Odvádzanie a čistenie komunálnych odpadových vôd v zmysle záväzkov SR voči EÚ
o	prioritná os 2 Ochrana pred povodňami 
o	operačný cieľ 2.1 Preventívne opatrenia na ochranu  pred povodňami
o	operačný cieľ 2.2 Vybudovanie povodňového varovného a predpovedného systému

Dôvodom zverejnenia oznamu v termíne, ktorý bol niekoľko mesiacov po schválení OP ŽP, bola nutnosť vypracovať „Podmienky pre prevádzkové a koncesné zmluvy v rámci operačného programu Životné prostredie prioritnej osi 1 operačného cieľa 1.1. a 1.2. v programovom období 2007 - 2013 v Slovenskej republike“, ktoré boli schválené uznesením vlády SR č. 394 z 11. 6. 2008. Vypracovanie podmienok vyplynulo z požiadaviek Európskej komisie a MŽP SR malo snahu zverejniť oznam až potom, ako budú známe všetky podmienky pre predkladanie projektov.

Oznamy o predkladaní PZ VP boli MŽP SR uzatvorené dňa 31. 12. 2008 a do uvedeného termínu boli na MŽP SR doručené nasledovné PZ VP:
Zoznam predložených projektových zámerov veľkých projektov k 31.12.2008
Názov projektu | Žiadateľ pomoci
Operačný cieľ 2.1
Banská Bystrica – ochrana intravilánu pred povodňami | Slovenský vodohospodársky podnik, š.p.
Operačný cieľ 1.1 a 1.2
Starina – úpravňa vody a zdvojenie prívodného potrubia | Východoslovenská vodárenská spoločnosť, a.s.
Zásobovanie vodou, odkanalizovanie a čistenie odpadových vôd v okrese Ilava | Považská vodárenská spoločnosť, a.s.
Projekt ČOV - sever | Západoslovenská vodárenská spoločnosť, a.s.
Zásobovanie vodou a kanalizácia oravského regiónu, etapa 2 | Oravská vodárenská spoločnosť, a.s.
Zásobovanie a odkanalizovanie okresu Púchov - I. etapa | Považská vodárenská spoločnosť, a.s.
Zásobovanie vodou, odkanalizovanie a čistenie odpadových vôd regiónu Dolné Kysuce | Severoslovenské vodárne a kanalizácie, a.s.
Zásobovanie vodou, odkanalizovanie a čistenie odpadových vôd v okrese Bytča | Severoslovenské vodárne a kanalizácie, a.s.
Sústava na odkanalizovanie a čistenie odpadových vôd v okrese Prievidza | Stredoslovenská vodárenská spoločnosť, a.s.
Intenzifikácia ČOV, odkanalizovanie a zásobovanie pitnou vodou v Trenčianskom regióne | Trenčianske vodárne a kanalizácie, a.s.
Zásobovanie vodou, odkanalizovanie a čistenie odpadových vôd v regióne Stredné Kysuce | Severoslovenské vodárne a kanalizácie, a.s.
Zásobovanie pitnou vodou a odkanalizovanie obcí v mikroregióne Bodva | Východoslovenská vodárenská spoločnosť, a.s.
Zásobovanie pitnou vodou a odkanalizovanie obcí v mikroregióne Hornád – Slanec | Východoslovenská vodárenská spoločnosť, a.s.
Zásobovanie pitnou vodou a odkanalizovanie obcí v mikroregióne Bardejov – Horná Topľa | Východoslovenská vodárenská spoločnosť, a.s.
Dobudovanie kanalizačného systému regiónov Trnava a Piešťany | Trnavská vodárenská spoločnosť, a.s.
SKK Ružomberok a ČOV Liptovská Teplá, Liptovské Sliače | Vodárenská spoločnosť Ružomberok, a.s.
Liptovský Mikuláš - kanalizácia a intenzifikácia ČOV | Liptovská vodárenská spoločnosť, a.s.
Odkanalizovanie podunajskej časti bratislavského regiónu | Bratislavská vodárenská spoločnosť, a.s.
Malacky - Kúty, prívod vody | Bratislavská vodárenská spoločnosť, a.s.
Projekt ČOV - stred | Západoslovenská vodárenská spoločnosť, a.s.
Južný Zemplín | Východoslovenská vodárenská spoločnosť, a.s.
Zásobovanie pitnou vodou a odkanalizovanie mikroregiónu Hornád - Slanec | Východoslovenská vodárenská spoločnosť, a.s.
1.KF – Vodovody a kanalizácie v regióne Spiša a Tatier | Podtatranská vodárenská spoločnosť, a.s.

V priebehu posudzovania PZ VP boli žiadateľmi stiahnuté dva PZ VP a to „Liptovský Mikuláš - kanalizácia a intenzifikácia ČOV“ a „Južný Zemplín“.

V čase od 24.11.2008 do 31.3.2009 prebehli tri kolá odborných hodnotení predložených PZ VP. Výsledkom odborného hodnotenia bolo 19 PZ VP, ktoré vyhoveli hodnotiacim kritériám a 1, ktorý nevyhovel (Malacky - Kúty, prívod vody).

Výsledných 19 PZ VP bolo na základe výberových kritérií schválených výberovou komisiou MŽP SR pre projekty z Európskeho fondu regionálneho rozvoja (ďalej len ERDF) a Kohézneho fondu (ďalej len KF) na svojich zasadnutiach v dňoch 14. 1. 2009, 2. 4. 2009 a 9. 3. 2009. Schválené PZ VP sa stali súčasťou aktualizovaného orientačného zoznamu, ktorý bol predložený na schválenie monitorovaciemu výboru pre OP ŽP.

Monitorovací výbor pre OP ŽP na svojom 4. zasadnutí dňa 29.4.2009 schválil aktualizovaný zoznam veľkých projektov pre OP ŽP. 

Aktualizovaný zoznam veľkých projektov
Prioritná os | Názov projektu | Žiadateľ | Predpokladané celkové náklady v EUR
2 | Banská Bystrica - protipovodňová ochrana | SVP, š.p. | 76 177 621
1 | Zásobovanie vodou a kanalizácia oravského regiónu, etapa 2. | OVS, a.s. | 99 540 499
1 | Starina - úpravňa vody a zdvojenie prívodného potrubia | VVS, a.s. | 84 440 871
1 | Zásobovanie pitnou vodou a odkanalizovanie obcí v mikroregióne Bodva | VVS, a.s. | 55 712 796
1 | Zásobovanie pitnou vodou a odkanalizovanie obcí v mikroregióne Hornád - Slanec | VVS, a.s. | 36 697 515
1 | zásobovanie pitnou vodou a odkanalizovnie obcí v mikroregióne Bardejov - Horná Topľa | VVS, a.s. | 33 101 120
1 | ČOV sever - Rekonštrukcia a intenzifikácia ČOV Bánovce, Partizánske, Topoľčany | ZsVS, a.s. | 86 410 276
1 | ČOV stred - dobudovanie a rekonštrukcia ČOV Levice, Zlaté Moravce, Vráble, Tlmače | ZsVS, a.s. | 49 761 428
1 | Zásobovanie vodou, odkanalizovanie a ČOV v okrese Ilava | PoVS, a.s. | 72 528 624
1 | Zásobovanie a odkanalizovanie okresu Púchov | PoVS, a.s. | 37 074 188
1 | Intenzifikácia ČOV, odkanalizovanie a zásobovanie pitnou vodou v Trenčianskom regióne | TVaK, a.s. | 85 011 817
1 | Zásobovanie vodou, odkanalizovanie a čistenie odpadových vôd okresu Bytča | SeVaK, a.s. | 77 026 655
1 | Zásobovanie vodou, odkanalizovanie a čistenie odpadových vôd regiónu Dolné Kysuce | SeVaK, a.s. | 57 648 543
1 | Zásobovanie vodou, odkanalizovanie a čistenie odpadových vôd regiónu Stredné Kysuce | SeVaK, a.s. | 84 866 428
1 | Prievidza - sústava na odkanalizovanie a čistenie odpadových vôd | StVS, a.s. | 94 942 641
1 | Trnava a Piešťany - dobudovanie kanalizačného systému | TAVOS | 24 064 393
1 | Podunajsko - odkanalizovanie podunajskej časti bratislavského regiónu | BVS, a.s. | 33 031 808
1 | Spišský a tatranský región - vodovody a kanalizácie | PVS, a.s. | 48 800 039
1 | SKK Ružomberok a ČOV Liptovská Teplá, Liptovské Sliače | VSR, a.s. | 27 566 906
PO 1 operačné ciele 1.1 a 1.2 | 1 088 226 547
SPOLU PO 1 a 2 | 1 164 404 168

Podrobnejší popis jednotlivých predložených PZ VP aj spolu s ich cieľmi je uvedený v prílohe č.1 tohto materiálu.

Záver

Všetky predložené PZ VP spĺňajú ciele OP ŽP v rámci implementácie prioritnej osi 1 Integrovaná ochrana a racionálne využívanie vôd, pričom sú v súlade s operačným cieľom 1.1 Zásobovanie obyvateľstva pitnou vodou z verejných vodovodov a operačným cieľom 1.2 Odvádzanie a čistenie komunálnych odpadových vôd v zmysle záväzkov SR voči Európskej únii respektíve spĺňajú ciele OP ŽP v rámci implementácie prioritnej osi 2 Ochrana pred povodňami pričom sú v súlade s operačným cieľom 2.1 Preventívne opatrenia na ochranu  pred povodňami.

Žiadateľ je v zmysle zákona č. 528/2008 Z. z. povinný doručiť na riadiaci orgán žiadosť o nenávratný finančný príspevok (ďalej len NFP) spolu so žiadosťou o potvrdenie pomoci, ktorá je po kontrole splnenia podmienok na poskytnutie pomoci určených v ozname o predkladaní PZ VP a po preverení jej súladu s osobitnými predpismi predložená EK na schválenie.

Všetci žiadatelia schválených PZ VP boli vyzvaní, aby v zmysle postupov definovaných v príručke pre  žiadateľa o NFP z ERDF/KF pre projekty, ktorých celkové náklady prevyšujú 25 mil. EUR (veľké projekty) začali pripravovať jednotlivé dokumenty, ktoré sú prílohami žiadosti o NFP (predovšetkým štúdiu uskutočniteľnosti, analýzu nákladov a prínosov a žiadosť  potvrdenie pomoci).

MŽP SR predpokladá, že do konca roka 2009 predloží Európskej komisii na schválenie 4 – 5 žiadostí o potvrdenie pomoci pre veľké projekty.